**16. alkalommal mutatkoznak be a jövő jazztehetségei a Müpában**

**2023. január 27. és 29. között ismét jelentkezik a közép-európai régió egyik legjelentősebb zenei tehetségbörzéje, a Jazz Showcase. A korábbi évektől eltérően ezúttal a fiatal jazzcsapatok bemutatkozására is a Müpa Fesztivál Színházában kerül sor, ahol az esti nagykoncertek alkalmával olyan kiváló formációk lépnek színpadra, mint Barabás Lőrinc és Niklas Paschburg, a KRIZ és Jesús Molina, valamint a jazzbois és a Kaláka.**

Január utolsó hétvégéjén ismét változatos dallamok és ritmusok pezsdítik fel a hangulatot a Müpában, a jövő reménybeli zenészei és már komoly eredményeket elért, nemzetközi kiválóságok váltják egymást a Fesztivál Színház színpadán**.** A 2008-ban útjára indított, azóta minden évben hatalmas sikerrel zajló **Jazz Showcase** célja, hogy támogassa a szárnyait bontogató jazzutánpótlást, minél több emberrel ismertesse és szerettesse meg ezt a sokszínű műfajt, illetve találkozási lehetőséget biztosítson a régi és újdonsült jazzrajongók számára. A házigazda ismét a műfaj egyik legavatottabb ismerője, a rádiós műsorvezetőként, napjainkban pedig már zenés ismeretterjesztő videókat alkotó TikTok-hírességként is ismert **Jazzkovács László** lesz.

Mindhárom nap délutánján 16.30-tól, majd 18 órától egy-egy pályakezdő, de máris kiérlelt produkcióval érkező zenekar mutatja meg ingyenes koncertek keretében, hol tart most a világsiker felé vezető úton. Pénteken az 1930-as, '40-es, '50-es évek swing- és bebopslágereit saját hangszerelésben játszó **Nagy Noémi Quartet** és a Junior Prima díjas Egri János Jr. **Trio Johnology** nevű zenekara, szombaton a modális jazzben utazó, saját szerzeményekkel érkező **Symbiosis 5** és a jazz, a soul, a neosoul, az R&B, a pop, a hiphop, a trap és más progresszív műfajok elemeit vegyítő **Ineffable**, míg vasárnap a „szomorgazmikus melanko-stenk jazz-popot” ütős groove-okkal felpörgető **Sárközi Dina Quintet**, valamint a jazzt könnyűzenével és klasszikus elemekkel ötvöző **Varga Balázs / Expression** mutatkozik be. A koncerteket a közönség nem csupán a helyszínen, de a Müpa Facebook- és Youtube-csatornáján is követheti majd, és ahogyan azt a nézők már megszokhatták, szavazólapokon vagy a mupa.hu weboldalon ismét szavazhatnak is az általuk legjobbnak ítélt zenekarra. A produkciókat természetesen a nemzetközi zsűri is figyelemmel kíséri, az eseménysorozatot követően pedig kiválasztja a szakmai díjazottat, míg a jelen lévő fesztiválszervezők és klubvezetők különdíjakkal jutalmazhatják az általuk legkiemelkedőbbnek ítélt zenekarokat. A Jazz Showcase esti, ugyancsak online is követhető koncertjein nemzetközi szinten jegyzett muzsikusok kizárólag erre az alkalomra összeálló formációi várják a közönséget: pénteken az utóbbi években live actjeiről ismert trombitás, **Barabás Lőrinc** a német multiinstrumentalistával, **Niklas Paschburggal** zenél, szombaton Csapó Krisztián szólóprojektje, a **KRIZ** a kolumbiai zongoristát, **Jesús Molinát** látja vendégül, vasárnap pedig a fúziós jazz-hiphop trió, a **jazzbois** játszik az örökifjú **Kaláka** együttessel.

További információk és a Jazz Showcase részletes programja:

<https://mupa.hu/programok/jazz-showcase-2023>

Szavazás (január 27-én 16 órától 29-én 19.30-ig):

<https://mupa.hu/szavazas>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
**Müpa Kommunikáció**E-mail: sajto@mupa.hu